5.10.2022.
HR
Službeni list Europske unije
L 258/119
Okoliš i održivost
65.
pozdravlja integraciju standarda održivosti, zaštite okoliša i dostupnosti, uključujući standarde sustava upravljanja okolišem i neovisnog ocjenjivanja (EMAS) Unije u okviru strategije zgrada Odbora i Odbora regija; napominje da su od uspostave svojeg sustava upravljanja okolišem, Odbor i Odbor regija poduzeli razne aktivnosti u cilju poboljšanja energetske učinkovitosti svojih zgrada i smanjenja svojeg ugljičnog otiska; pozdravlja osnivanje radne skupine posvećene zelenom planu i upoznat je s tim da je u tijeku studija ugljične neutralnosti Odbora i Odbora regija do 2030.; pozdravlja sudjelovanje Odbora u sustavu kompenzacije za emisije stakleničkih plinova koji provodi Parlament i činjenicu da Odbor raspolaže posebnom proračunskom linijom za odgovarajuća odobrena sredstva; pozdravlja činjenicu da se električna energija koju troši Odbor dobiva isključivo iz zelene energije iz održivih izvora; dodatno potiče Odbor da instalira solarne ploče na svim zgradama kako bi se povećala učinkovitost u pogledu emisija ugljika;
66.
primjećuje da je poduzeto više konkretnih radnji za smanjenje upotrebe papira i Odboru snažno predlaže usvajanje odgovarajuće politike rada bez papira; pozdravlja činjenicu da se količina papira koju iskoristi jedna osoba na dan 2020.
smanjila za 52 % u odnosu na 2019.
i za 81 % u odnosu na 2015.;
67.
pozdravlja konkretne mjere koje je uveo Odbor u svrhu promicanja primjene održivih načina putovanja, kao što su servisni bicikli, infrastruktura za bicikliste i sustav vaučera za pristup parkiralištima za automobile u iznimnim slučajevima; primjećuje da politika mobilnosti uključuje financijsku naknadu za bicikliste i članove osoblja koji su kupili sezonske karte za javni prijevoz, dok se članovi osoblja koji koriste obje naknade odriču svog prava na upotrebu parkirališta;
68.
primjećuje posvećenost Odbora provedbi 17 ciljeva održivog razvoja Ujedinjenih naroda i usklađenosti s tim ciljevima i odgovarajućim strategijama Unije; naglašava da Odbor ima Promatračku skupinu za održivi razvoj čiji je cilj promicanje održivosti u Uniji;
69.
čestita Odboru na zajedničkom upravljanju Europskom platformom dionika kružnog gospodarstva zajedno s Komisijom;
Komunikacija i višejezičnost
70.
primjećuje da je u listopadu 2019.
Odbor usvojio novi logotip Odbora koji prikazuje logotipe institucija Unije; vjeruje da će ta promjena pridonijeti vidljivosti i koheziji ugleda institucija, tijela, ureda i agencija Unije među građanima;
71.
pozdravlja činjenicu da je Odbor uspio prilagoditi svoju strategiju komunikacije kontekstu pandemije bolesti COVID-19 te organizirati niz važnih događanja i aktivnosti na internetu putem kojih je dopro do svojih dionika i građana i s njima kontaktirao; naglašava da je Odbor 2020., umjesto svoje godišnje nagrade za civilno društvo, uveo jednokratnu nagradu pod nazivom „Civilno društvo protiv bolesti COVID-19” radi nagrađivanja neprofitnih inicijativa koje provode pojedinci, organizacije civilnog društva i privatna društva u cilju rješavanja krize prouzročene bolešću COVID-19 i njezinih posljedica;
72.
naglašava da su svi radovi vezani uz mišljenja i informativna izvješća Odbora dostupni na svim službenim jezicima te da je mrežna stranica Odbora u skladu s Unijinim standardima pristupačnosti za tijela javnog sektora;
73.
pozdravlja sudjelovanje Odbora u Konferenciji o budućnosti Europe pri čemu je pomogao toj demokratskoj platformi u boljem dopiranju do organiziranog civilnog društva; nadalje potiče Odbor da pomogne svojim članovima u sudjelovanju u lokalnim dijalozima s građanima i civilnim društvom o europskim pitanjima;